
	ACTUL NORMATIV:
	Legea nr. 202/15.10.2026 pentru înfiinţarea şi funcţionarea conturilor de economii şi de investiţii, precum şi pentru modificarea şi completarea Legii nr. 227/2015 privind Codul fiscal

	Sursa:
	Monitorul Oficial al României, Partea I, nr. 865 din 15 octombrie 2026



[image: image2]Actul normativ menționat reglementează cadrul legal pentru înființarea și funcționarea conturilor de economii și de investiții (CEI) ca instrument voluntar de economisire individuală pentru asigurarea unui venit suplimentar distinct de pensie.

👉 Legea prevede două tipuri de conturi, care beneficiază de un regim fiscal specific: 
📌 Conturile CEI-S – cu regim de scutire
În cazul CEI-S, contribuțiile sunt efectuate şi suportate de titular, în nume propriu, iar sumele retrase conform legii sunt scutite de la plata impozitului pe venit și nu se includ în baza de calcul a contribuțiilor sociale obligatorii. 

📌 Conturile CEI-D – cu regim de deductibilitate
În cazul CEI-D, avantajul fiscal este acordat la alimentare, prin deducerea contribuțiilor, însă la retragere se aplică un impozit final de 10% asupra sumei totale retrase, nu doar asupra câștigului. Sumele retrase din CEI-D sunt excluse din sfera veniturilor din investiții supuse CASS.

Pentru salariații care contribuie din fonduri proprii la CEI-D, contribuțiile sunt deductibile la calculul impozitului pe veniturile din salarii la locul funcției de bază, în luna plății. Contribuțiile în conturile CEI-D pot fi efectuate de titulari, din veniturile prevăzute de lege, ori de angajatorul la care se află funcția de bază, ca venit din salariu sau asimilat salariului.

Angajatorii pot finanța conturile CEI-D pentru propriii angajați, cu condiția ca beneficiul să fie prevăzut în contractul de muncă sau în regulamentul intern. Aceste contribuții sunt incluse în pachetul de beneficii extrasalariale cu regim fiscal favorabil, în limita unui plafon lunar cumulat de maximum 33% din salariul de bază. Partea care depășește acest plafon este supusă tratamentului fiscal aplicat veniturilor asimilate salariilor.

👉 Un titular poate deține atât conturi CEI-S, cât și conturi CEI-D, la unul sau mai mulți administratori de conturi CEI.
👉 Accesul la fonduri este condiționat de pensionare (la limită de vârstă, anticipată sau de invaliditate) sau de împlinirea vârstei de 65 de ani, în funcție de primul eveniment care survine. Până în acest moment, sunt permise doar contribuțiile, după care titularul poate solicita retragerile în cuantumul dorit.

👉 Administratorii de conturi CEI pot fi: 

◦ SSIF – societăți de servicii de investiții financiare reglementate de Legea nr. 126/2018;

 ◦ bănci, astfel cum sunt reglementate de OUG nr. 99/2006.

👉 Fondurile acumulate în conturi pot fi investite în instrumente financiare eligibile oferite de administratorii de conturi CEI, inclusiv în cele tranzacționate pe piețe reglementate din Uniunea Europeană sau pe piețe echivalente ale unor țări terțe membre ale OCDE (Organizația pentru Cooperare și Dezvoltare Economică).

👉 În situația falimentului unui administrator de conturi CEI, titularii conturilor aleg alt administrator, activele deținute beneficiind de protecția oferită de fondul de compensare a investitorilor în conformitate cu prevederile Legii nr. 88/2021.

👉 ASF (Autoritatea de Supraveghere Financiară) are la dispoziție 90 de zile de la data publicării acestei legi pentru emiterea normelor de aplicare.

⚠️ Prevederile privind conturile CEI și măsurile fiscale aferente se aplică începând cu data de  1 ianuarie 2027.

⚠️  Actul normativ prezentat poate fi consultat la adresa: https://monitoruloficial.ro/Monitorul-Oficial--PI--865--2026.html.

!!! Acest material este destinat exclusiv informării dumneavoastră personale. Informațiile oferite reprezintă doar o sinteză a  reglementărilor  publicate şi pentru a vă conforma prevederilor legale, consultați actele normative menționate.

